ASIAN พุ่งแรง 4 วันติด บวกต่อกว่า 20% โบรกฯ ชี้ธุรกิจอาหารสัตว์หนุนกำไรโต
ASIAN พุ่งแรง 4 วันติด บวกต่อกว่า 20% โบรกฯ ชี้ธุรกิจอาหารสัตว์หนุนกำไรโต ปิดตลาดภาคเช้า ราคาอยู่ที่ 17.90 บาท บวก 3.00 บาท หรือ 20.13% สูงสุดที่ 19.30 บาท ต่ำสุดที่ 15.10 บาท มูลค่าซื้อขายที่ 1.80 พันลบ.
5 ก.ย. 2560

ผู้สื่อข่าวรายงานว่า บริษัท ห้องเย็นเอเชี่ยน ซีฟู้ด จำกัด (มหาชน) หรือ ASIAN ปิดตลาดภาคเช้า ราคาอยู่ที่ 17.90 บาท บวก 3.00 บาท หรือ 20.13% สูงสุดที่ 19.30 บาท ต่ำสุดที่ 15.10 บาท มูลค่าซื้อขายที่ 1.80 พันลบ. ขณะที่ดัชนีตลาดหุ้นไทยโดยรวมบวก 0.01%
ขณะที่ราคาหุ้นปรับตัวขึ้นเป็นวันที่ 4 นับตั้งแต่ราคาอยู่ที่ระดับ 14.10 บาท เมื่อวันที่ 31 ส.ค.60 พร้อมกันนี้ราคาหุ้น ASIAN ยังทำจุดสูงสุดนับตั้งแต่เข้าตลาดฯ เมื่อวันที่ 5 ก.ค. 2537

ด้าน บล.ดีบีเอส วิคเคอร์ส (ประเทศไทย) ระบุในบทวิเคราะห์ ASIAN แนะนำ “ถือ” ให้ราคาเป้าหมายที่ 15.83 บาท โดยราคาหุ้นที่ปรับตัวเพิ่มขึ้นวันนี้ เป็นผลจากผลการดำเนินงานในช่วงที่ผ่านมานับว่าทำได้ดี โดยกำไรสุทธิในไตรมาส 2/60 เพิ่มขึ้น 900% จากช่วงเดียวกันของปีก่อน มาที่ 94.39 ล้านบาท จากยอดขายที่เพิ่มขึ้นและอัตรากำไรที่เพิ่มขึ้น
ทั้งนี้แนวโน้มผลการดำเนินงานในปีนี้คาดวาจะมีกำไรสุทธิ 382 ล้านบาท เพิ่มขึ้นจากระดับ 154.64 ล้านบาทในปีที่แล้ว ซึ่งเป็นผลจากบริษัทหันมาทำธุรกิจอาหารกุ้งและอาหารสัตว์เลี้ยงที่มีมาร์จิ้นสูงเพิ่มขึ้น